1Rimakkuwannanaro, buwanni polé ri alému sininna iya majaé; aja’na muwabbellé, sibawa aja’ muwabbonga-bonga. Aja’ muwangémpuru, sibawa aja’ mupakatunai tau laingngé.
2Sitinajako mancaji pada-pada ana’loloé iya silalonaé jaji, tuli madekka lao ri susu rohanié iya mapaccingngé. Nanallalengiro nawekke’ko sibawa ripassalama’.
3Ri laleng Kitta’é tarokii makkuwaé, "Alémuna pura pérasaiwi pékkugi kessinna Puwangngé."
4Rimakkuwannanaro, laono ri Puwangngé. Sinrupai batu iya tuwoé, batu iya nabuwangngé tauwé nasaba nangga’i dé’ nakkéguna; iyakiya iya napilé Allataala selaku batu iya mangke’é.
5Iko pada-padako batu-batu iya tuwoé. Rimakkuwannanaro sitinajako maélo ripaké untu’ patettongngi Bolana Allataala iya rohanié. Nanallalengiro mancajiko imang-ngimang iya tuwoé banna untu’ Allataala, sibawa iya naolaéngngi Yésus Kristus makkasuwiyangengngi lao ri Allataala, akkarobangeng rohani iya naéloriyé atinna Allataala.
6Nasaba ri laleng Kitta’é tarokii makkuwaé, "Purani upilé séddi batu iya mangke’é, iya Utaroé ri Sion selaku batu iya pentingngé; na tau iya mateppe’é ri Aléna dé’ naripakacélé matu."
7Iyaro batué mangke’ senna’ untu’ iko iya mateppe’é. Iyakiya untu’ sining tau iya dé’é namateppe’, nakennai aya’-aya’na Kitta’éwé, "Batu iya dé’é napakéi sining tukang bangunangngé mancajiwi batu iya pentingngé."
8sibawa "Iyanaro batu iya mébbuéngngi tauwé tabbuttu, batu iya mébbuéngngi mennang menrung." Tabbuttui mennang nasaba dé’ namateppe’ mennang lao ri ada-adanna Allataala. Makkuwatoniro pura napattentu Allataala passalenna mennang.
9Iyakiya iko iyanaritu bangsa iya ripilé, imang-ngimang iya tumaningiyéngngi Arungngé, bangsa iya mapaccingngé, banna untu’ Allataala, umma’na muto Allataala. Allataala piléko sibawa mobbiko massu polé ri pettangngé untu’ muttama ri laleng tajanna iya mattappaé, sibawa akkatta kuwammengngi muwappallebbangengngi biritta passalenna sining pangkaukenna iya dé’é padanna.
10Riyolo tenniyako umma’na Allataala, iyakiya makkekkuwangngé iko iyanaritu umma’na Allataala. Riyolo dé’ nariyamaséiko ri Allataala, iyakiya makkekkuwangngé tarimako paressé babuwa.
11Saudara-saudara iya ripojiyé! Iko iyanaritu tau polé-polé sibawa passollé ri linoéwé. Rimakkuwannanaro uwéllauwi sibawa masero kuwammengngi aja’ muwaccowériwi hawa napessu tolinomu iya tuli mammusué méwai nyawaé.
12Ampé-ampému ri yelle’na tau iya dé’é naissengngi Puwangngé harusu’i makessing senna’, angkanna rékko napétenna’ko selaku tau maja, harusu’i mennang nangakui pangkaukemmu iya makessingngé, angkanna napojiwi matu mennang Allataala ri Esso apolén-Na.
13Nasabbing Puwangngé, sitinajako tunru’ lao ri tungke’ iya makuwasaiyéngngi rupa tauwé: muwi lao ri Kaisar iya mancaji panguwasa iya poko’é,
14iyaré’ga lao ri gubernur-é iya najello’é Kaisar untu’ hukkungngi tau iya pogau’éngngi majaé sibawa untu’ pakalebbii tau iya pogau’éngngi makessingngé.
15Saba’ maéloi Allataala kuwammengngi nasibawangngi pangkaukemmu iya makessingngé mututu’i témunna tau iya mabbicara madonggoé.
16Sitinajako tuwo selaku tau maradéka’, iyakiya aja’ mupakéi amaradékammuro untu’ tongkoi majaé, sangadinna tuwono selaku atanna Allataala.
17Angke’i sininna tauwé, amaséiwi saudara-saudaramu pada-padammu Kristéng. Etauno lao ri Allataala, sibawa pakalebbii Kaisar.
18Saudara-saudara iya mancaji pattumanié, tunru’no ri ponggawamu sibawa mappakalebbi, tenniya bawang lao ri mennang iya makessing atié sibawa mabessaé, iyakiya laoto ri iya mapéddaraé.
19Allataala barakkakiko matu, rékko nasaba mainge’ko ri élona Allataala, sabbara’ko manrasa-rasa rigaukeng ri tau iya dé’é naadélé’.
20Saba’ aga alebbimmu rékko sabbara’i manrasa-rasa pahukkungeng iya harusu’é mutanggung nasaba pasalako? Iyakiya rékko sabbara’ko tarimai anrasa-rasang iya kennaékko nasaba pogau’ko iya tongengngé, Allataala barakkakiko matu.
21Untu’ iyanaro Allataala naobbiko. Saba’ aléna Kristus pura manrasa-rasa untu’mu, nanallalengiro nabbéréyangngi lao ri iko séuwa conto, kuwammengngi muwaccowériwi baté-Na.
22Dé’ naengka napogau’ dosa, sibawa dé’ naengka muwi séddi tau méngkalingai mabbellé.
23Iyaro wettué rirodda-roddaiwi, dé’ nappébali sibawa makkarodda-karodda. Wettunna manrasa-rasa, dé’ nangancang; banna nabbéréyangngi parakara-Na lao ri Allataala, Haking iya adélé’éro.
24Kristus muto méssangngi dosa-dosata ri Aléna ri yasé’na aju sallié, kuwammengngi bébasa’i polé ri akuwasanna dosaé, sibawa tuwo manuru’ élona Allataala. Lolona Kristus pajjappako.
25Riyolo pada-padako bimbala’ iya pusaé, iyakiya makkekkuwangngé ritiwiko lisu untu’ maccowériwi Pakkampi sibawa Pappiyara nyawamu.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn